**Eduardo Martínez Somalo** (\* 31. marec 1927, Baños de Río Tobía – † 10. august 2021, Rím) bol španielsky kardinál, emeritný kardinál camerlengo a emeritný prefekt Kongregácie pre inštitúty zasväteného života a spoločnosti apoštolského života.

Životopis
---------

Študoval teológiu najprv v seminári svojej diecézy Calahorra y La Calzada-Logroño. Neskôr študoval na Pápežskom španielskom kolégiu a na Pápežskej gregoriánskej univerzite v Ríme. Za kňaza pre diecézu Calahorra y La Calzada-Logroño bol vysvätený 19. marca 1950. Po vysviacke pracoval ako pastoračný kňaz. Vrátil sa do Ríma, kde v roku 1956 získal doktorát z kanonického práva. Následne začal pracovať ako sekretár vo vatikánskom Štátnom sekretariáte, v jeho španielskom oddelení. V roku 1968 sprevádzal pápeža Pavla VI. na 39. svetovom eucharistickom kongrese v Bogote. Učil tiež na Pápežskej diplomatickej akadémii. V roku 1963 bol menovaný za čestného pápežského komorníka a v roku 1970 za pápežského preláta. V tom istom roku sa stal asesorom Štátneho sekretariátu. Okrem kuriálnych povinností sa venoval aj pastorácii chorých.

### Arcibiskup a kardinál

V roku 1975 ho pápež Pavol VI. vymenoval za titulárneho arcibiskupa Thagory a apoštolského nuncia v Kolumbii. Za biskupa ho vysvätil 13. decembra 1975 vatikánsky štátny sekretár, kardinál Jean-Marie Villot. Spolusvätiteľmi boli substitút Štátneho sekretariátu arcibiskup Giovanni Benelli a biskup Tarazony Francisco Álvarez Martínez, obaja neskorší kardináli. V roku 1979 bol menovaný za substitúta Štátneho sekretariátu Svätej stolice.

Pápež Ján Pavol II. ho menoval za kardinála s titulárnym kostolom Santissimo Nome di Gesù 28. júna 1988.

Od 1. júla 1988 až do 21. januára 1992 bol prefektom Kongregácie pre Boží kult a disciplínu sviatostí. Od roku 1992 pôsobil ako prefekt Kongregácie pre inštitúty zasväteného života a spoločnosti apoštolského života. Počas pôsobenia v tomto úrade ho pápež Ján Pavol II. menoval 5. apríla 1993 camerlengom Svätej rímskej cirkvi. Od 29. januára 1996 až do 9. januára 1999 bol kardinálom protodiakonom, čiže služobne najstarším kardinálom diakonom z kardinálskeho kolégia. V roku 2002 požiadal o uvoľnenie z úradu, čomu však pápež vyhovel až 11. februára 2004.

Po úmrtí pápeža Jána Pavla II. bol ako camerlengo hlavou Vatikánu až do zvolenia jeho nástupcu. V úlohe voliča sa zúčastnil konkláve, ktoré vybralo Benedikta XVI.. Po dosiahnutí veku 80 rokov sa 4. apríla 2007 vzdal funkcie kardinála camerlenga, ktorú po ňom prebral kardinál Tarcisio Bertone.

Kardinál Somalo zomrel 10. augusta 2021 vo svojom dome v Ríme.

Zaujímavosti
------------

* Smrť pápeža Jána Pavla II. rituálne potvrdil práve kardinál Martínez Somalo, camerlengo. Podľa apoštolskej konštitúcie z roku 1996 kardinál camerlengo po oznámení lekárov o úmrtí pápeža jemne udrie jeho hlavu strieborným kladivkom a trikrát zavolá jeho krstné meno. Následne oznámi úmrtie pápeža prítomným hodnostárom a je zodpovedný za zničenie prsteňa a pečate zosnulého pápeža. Takisto je zodpovedný za zapečatenie jeho súkromných miestností. Potom informuje o úmrtí pápeža kardinála vikára pre mesto Rím, ktorý odovzdá informáciu Božiemu ľudu.

Referencie
----------

1. ↑   *The Cardinals of the Holy Roman Church* [online].. Dostupné online. (anglicky)
2. ↑   *Cardinals Created by John Paul II.* [online].. Dostupné online. (anglicky)
3. ↑   *RINUNCE E NOMINE* [online].. Dostupné online. (taliansky)
4. ↑   *RINUNCE E NOMINE* [online].. Dostupné online. (taliansky)
5. ↑  CNA. *Cardinal Eduardo Martínez Somalo, retired camerlengo, dies at 94* [online]. catholicnewsagency.com, [cit. 2021-08-11]. Dostupné online.
6. ↑   *Catholic News Agency* [online].. Dostupné online. (anglicky)

Autoritné údaje: * GND: 1089918038
* ISNI: 0000 0000 6259 4466
* VIAF: 89498254